CELEX: 32014D0248
Language: hr
Date: 2014-04-28 00:00:00
Title: 2014/248/EU: Provedbena odluka Komisije оd 28. travnja 2014. o priznavanju pravnog i nadzornog okvira Singapura kao jednakog zahtjevima Uredbe (EZ) br. 1060/2009 Europskog parlamenta i Vijeća o agencijama za kreditni rejting  Tekst značajan za EGP

3.5.2014   
            
            
               HR
            
            
               Službeni list Europske unije
            
            
               L 132/73
            
         PROVEDBENA ODLUKA KOMISIJE
   оd 28. travnja 2014.
   o priznavanju pravnog i nadzornog okvira Singapura kao jednakog zahtjevima Uredbe (EZ) br. 1060/2009 Europskog parlamenta i Vijeća o agencijama za kreditni rejting
   (Tekst značajan za EGP)
   
      (2014/248/EU)
   
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1060/2009 Europskog parlamenta i Vijeća od 16. rujna 2009. o agencijama za kreditni rejting (1), a posebno njezin članak 5. stavak 6.,
   budući da:
   
               (1)
            
            
               Komisija je 22. listopada 2012. dodijelila mandat Europskom nadzornom tijelu za vrijednosne papire i tržišta kapitala (ESMA) tražeći njegov savjet u vezi s tehničkom procjenom pravnog i nadzornog okvira Singapura u odnosu na agencije za kreditni rejting.
            
         
               (2)
            
            
               U svojem tehničkom savjetu dostavljenom 31. svibnja 2013. ESMA je navela da su rezultati singapurskog pravnog i nadzornog okvira u odnosu na agencije za kreditni rejting usporedivi s onima koji su utvrđeni Uredbom (EZ) br. 1060/2009.
            
         
               (3)
            
            
               Na temelju članka 5. stavka 6. drugog podstavka Uredbe (EZ) br. 1060/2009 potrebno je ispuniti tri uvjeta kako bi se pravni i nadzorni okvir treće zemlje smatrao jednakim zahtjevima te Uredbe.
            
         
               (4)
            
            
               U skladu s prvim uvjetom, agencije za kreditni rejting u trećim zemljama moraju imati odobrenje za rad ili biti registrirane i biti predmet kontinuiranog učinkovitog nadzora i provedbe propisa. Singapurski pravni i regulatorni okvir za agencije za kreditni rejting stupio je na snagu 17. siječnja 2012. Monetarno tijelo Singapura (MTS) središnja je banka Singapura i ima ovlast donositi sekundarno zakonodavstvo na temelju Zakona o vrijednosnim papirima i budućnosnicama. Na temelju Zakona o vrijednosnim papirima i budućnosnicama agencije za kreditni rejting dužne su pribaviti licenciju za usluge na tržištima kapitala kako bi u Singapuru obavljale usluge kreditnog rejtinga te su predmet kontinuiranog nadzora MTS-a. Uredbama MTS-a o vrijednosnim papirima i budućnosnicama koje se primjenjuju na agencije za kreditni rejting, kao nositelje licencije za usluge na tržištima kapitala, uređuju se među ostalim licenciranje i poslovanje („Securities and Futures (Licensing and Conduct of Business) Regulations”) te financijski i maržni zahtjevi („Securities and Futures (Financial and Margin Requirements for Holders of Capital Markets Services Licenses) Regulations”), a primjenjuje se i pravno obvezujući kodeks ponašanja za agencije za kreditni rejting. Singapurskim pravnim i nadzornim okvirom MTS-u je dodijeljen sveobuhvatan raspon ovlasti koje mu omogućuju da istraži ispunjuju li agencije za kreditni rejting svoje pravne obveze; osim toga agencije za kreditni rejting dužne su stalno obavješćivati MTS o svim promjenama svojih podataka te mu podnositi financijske podatke. MTS ima ovlast obavljati pregled nositelja licencije za usluge na tržištima kapitala; agencije za kreditni rejting dužne su MTS-u omogućiti puni pristup svojim knjigama, računima i dokumentima, pružiti informacije i na raspolaganje staviti sve mogućnosti potrebne za obavljanje pregleda. MTS je ovlašten uzimati preslike svih predočenih knjiga ili ih uzimati u posjed te može na temelju svojih ovlasti zahtijevati predočivanje dokumenata. Do travnja 2012. u Singapuru su licencije imale tri agencije za kreditni rejting, a u prvih osam mjeseci 2013. MTS je obavio jedan izravni nadzor. Osim toga, MTS je ovlašten izdavati agencijama za kreditni rejting pismene upute koje se ne odnose na sadržaj kreditnog rejtinga, njegovu prognozu ili metode, ako smatra da je to potrebno ili primjereno zbog javnog interesa ili zaštite ulagatelja, opozvati licenciju ili suspendirati aktivnosti agencije za kreditni rejting odnosno objaviti informacije u vezi s kršenjem regulatornih obveza koje počini agencija za kreditni rejting. MTS može predmete uputiti nacionalnim tijelima nadležnima za istražni kazneni postupak i kazneni progon. Sporazumom o suradnji koji je sklopljen između ESMA-e i MTS-a predviđena je razmjena informacija u vezi s mjerama provedbe i nadzora koje se poduzimaju u pogledu prekograničnih agencija za kreditni rejting. Na temelju toga trebalo bi se smatrati da agencije za kreditni rejting u Singapuru podliježu zahtjevima za odobrenje za rad ili registraciju koji su jednaki zahtjevima utvrđenima Uredbom (EZ) br. 1060/2009 te da se nadzorni i provedbeni aranžmani Singapura u odnosu na agencije za kreditni rejting stvarno primjenjuju i provode.
            
         
               (5)
            
            
               U skladu s drugim uvjetom, agencije za kreditni rejting u trećoj zemlji moraju podlijegati pravno obvezujućim pravilima koja su jednaka pravilima utvrđenima u člancima 6. do 12. Uredbe (EZ) br. 1060/2009 i njezinu Prilogu I., uz iznimku članaka 6.a, 6.b, 8.a, 8.b, 8.c i 11.a, točke 3. podtočke (ba) i točaka 3.a i 3.b odjeljka B Priloga I. toj Uredbi. Pri ocjeni ispunjenosti tog uvjeta u obzir treba uzimati članak 2. stavak 1. Uredbe (EU) br. 462/2013 Europskog parlamenta i Vijeća (2) u pogledu datuma primjene određenih odredaba Uredbe (EZ) br. 1060/2009. U pogledu korporativnog upravljanja pravni i nadzorni okvir Singapura sadržava opću obvezu agencija za kreditni rejting, njihovih službenike i osoblja da svoje zadatke obavljaju neovisno, a stvarna neovisnost uprave postiže se zahvaljujući posebnim politikama čija se djelotvornost mora predstaviti MTS-u. Agencije za kreditni rejting moraju od MTS-a zatražiti odobrenje za imenovanje direktora ili glavnog izvršnog direktora, pri čemu MTS u obzir uzima njegovo iskustvo, stručnost i prethodno djelovanje. MTS ima i ovlast zahtijevati opoziv direktora, glavnog izvršnog direktora ili drugog službenika agencije za kreditni rejting ako drži da ta osoba nije ispunila svoje dužnosti, primjerice u vezi sa sukobom interesa ili funkcijama revizije i praćenja usklađenosti. Detaljne odredbe postoje u pravnom i nadzornom okviru Singapura u vezi s utvrđivanjem i uklanjanjem sukoba interesa, upravljanjem njime te objavom postojećeg ili mogućeg sukoba interesa. Na temelju tog okvira od agencija za kreditni rejting zahtijeva se uspostava stroge i formalne funkcije za reviziju metoda rejtinga; okvir sadržava mnoge organizacijske zahtjeve u pogledu osiguranja usklađenosti s primjenjivim propisima te zahtjeve u pogledu objave, primjerice u vezi s informacijama koje treba objaviti pri dodjeli kreditnog rejtinga ili pri godišnjoj objavi informacija o aktivnostima u području kreditnog rejtinga. Stoga se zahvaljujući pravnom i nadzornom okviru Singapura trebaju ispunjivati jednaki rezultati kao i na temelju Uredbe (EZ) br. 1060/2009 u pogledu upravljanja sukobima interesa, organizacijskih procesa i postupaka kojima agencije za kreditni rejting moraju raspolagati, kvalitete kreditnih rejtinga i metoda povezanih s rejtingom, objavljivanja kreditnih rejtinga te općeg i redovitog objavljivanja aktivnosti povezanih s kreditnim rejtingom. Zahvaljujući njemu osigurava se tako jednaka zaštita u smislu integriteta, transparentnosti, dobrog upravljanja agencijama za kreditni rejting te pouzdanosti aktivnosti povezanih s kreditnim rejtingom.
            
         
               (6)
            
            
               U skladu s trećim uvjetom, regulatorni režim u trećoj zemlji mora spriječiti miješanje nadzornih tijela i drugih tijela javne vlasti u toj trećoj zemlji u sadržaj kreditnog rejtinga i metoda. U mjeri u kojoj se to moglo provjeriti, ne postoji pravna odredba kojom se MTS ili neko drugo javno tijelo mogu ovlastiti da utječu sadržaj ili metode kreditnog rejtinga. Svaki akt kojim se premašuje ovlast MTS-a može biti predmet sudskog preispitivanja.
            
         
               (7)
            
            
               S obzirom na ispitane faktore može se smatrati da pravni i nadzorni okvir Singapura za agencije za kreditni rejting ispunjuje uvjete utvrđene u članku 5. stavku 6. drugom podstavku Uredbe (EZ) br. 1060/2009. Stoga bi se pravni i nadzorni okvir Singapura za agencije za kreditni rejting trebao smatrati jednakim pravnom i nadzornom okviru koji je uspostavljen Uredbom (EZ) br. 1060/2009. Potrebno je da Komisija, koju obavješćuje ESMA, nastavi pratiti razvoj pravnog i nadzornog okvira Singapura u pogledu agencija za kreditni rejting te ispunjivanje uvjeta na temelju kojih je donesena ova Odluka.
            
         
               (8)
            
            
               Mjere predviđene ovom Odlukom u skladu su s Mišljenjem Europskog odbora za vrijednosne papire,
            
         DONIJELA JE OVU ODLUKU:
   Članak 1.
   U smislu članka 5. Uredbe (EZ) br. 1060/2009 pravni i nadzorni okvir za agencije za kreditni rejting koji je na snazi u Singapuru smatra se jednakim zahtjevima Uredbe (EZ) br. 1060/2009.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 28. travnja 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 302, 17.11.2009., str. 1.
   
   
      (2)  Uredba (EU) br. 462/2013 Europskog parlamenta i Vijeća od 21. svibnja 2013. o izmjeni Uredbe (EZ) br. 1060/2009 o agencijama za kreditni rejting (SL L 146, 31.5.2013., str. 1.).